Kegyelem nektek és békesség Istentől a mi Atyánktól és az Úr Jézus Krisztustól!

Mt 15, 21-28
*Jézus azután elment onnan, és visszavonult Tírusz és Szidón vidékére. 22És ekkor egy kánaáni asszony, aki arról a környékről jött, így kiáltozott: Uram, Dávid Fia! Könyörülj rajtam! Leányomat kegyetlenül gyötri a gonosz lélek! 23Jézus azonban nem válaszolt neki egy szót sem. Erre odamentek hozzá a tanítványai, és kérték: Bocsásd el, mert utánunk kiáltozik. 24De ő így felelt: Én nem küldettem máshoz, csak Izráel házának elveszett juhaihoz. 25Az asszony pedig odaérve leborult előtte, és ezt mondta: Uram, segíts rajtam! 26Jézus erre így válaszolt: Nem jó elvenni a gyermekek kenyerét, és odadobni a kutyáknak. 27Az asszony azonban így felelt: Úgy van, Uram! De hiszen a kutyák is esznek a morzsákból, amelyek gazdájuk asztaláról lehullanak. 28Ekkor így szólt hozzá Jézus: Asszony, nagy a te hited, legyen úgy, amint kívánod! És meggyógyult a leánya még abban az órában.*

Kegyelemre szoruló Gyülekezet!

Az elmúlt hetek nagy kérdése lett, hogy kinek, ki és miért adhat kegyelmet. Vagy másként megfogalmazva kinek jár kegyelem?
Hadd válaszoljam meg gyorsan ezt, minden körítés nélkül: a kegyelem az senkinek sem jár. A kegyelem nem jog. A kegyelem nem kiérdemelhető. A kegyelem szeretetből fakadó viszonzatlan irgalmasság.
Jár-e a gyógyítás a pogány asszony leányának? Jár-e a bűnbocsánat nekem minden nap? Jár-e a feloldozás egy bűnös püspöknek? Jár-e a kegyelem a pedofilnak, vagy akármilyen cinkostársnak? Nem! A kegyelem az nem jár. De értsük ezt most jól: a bűnbocsánatot nem lehet emberi törvényekhez, logikai érveléshez, vagy bármilyen méricskéléshez kötni. A kegyelem nem emberi rendszer, hanem isteni szeretet.
És bár a kegyelem szótól volt hangos sok minden az utóbbi időben, és ráadásként másfél hete böjt van, valahogy mégse az tűnik ki, hogy valójában bárki is a kegyelmet, a bűnbocsánatot keresné. Mert, hogy is kellene kinéznie ennek a dolognak, hogy kell kegyelmet kérni?
A bűnvallás, vagy a bűnbocsánat felszólításra, követelésre, keresztbe mutogató vádaskodásra, tanácskozások eredményére, vagy kérvények miatt működik? Nem. A bűnvallás és a kegyelem úgy működik, ahogy itt a mai igénkben látjuk!
Látunk egy asszonyt. Egy asszonyt, aki kétes körülményekből, erősen megkérdőjelezhető háttérrel, pogány közösségből megérkezik az Úrhoz és könyörög. A gyötrelmei közepedte eljut odáig, hogy nincs igazsága, nincs szépen előadható nézőpontja, nincs felmentő körülménye, vagy érdeme, amire hivatkozna, egyszerűen csak tiszta szívvel könyörög: „*Uram, Dávid Fia! Könyörülj rajtam!”*
Biztosak lehetünk benne, hogy ő is tudna szép kérvényt fogalmazni a hátrányos helyzetére tekintve. Biztosak lehetünk benne, hogy ő is feltette már a vádaskodó kérdést: „Miért ver engem az Isten?”. Biztosak lehetünk benne, hogy elmondhatná, hogy mi minden rosszat tettek vele már. És abban is biztosak lehetünk, hogy ő is tett már jót az életében, amire próbálhatna hivatkozni. Biztosak lehetünk tehát benne, hogy ő sem rosszabb, mint bármelyikünk. És mégsem ezekre hivatkozva, nem emberi játszmákkal akarja kieszközölni a kegyelmet. Kiált, majd leborul, belekapaszkodik abba, akibe bízik és könyörög: „*Könyörülj rajtam!”*.
Így kell, kegyelmet kérni Testvérek! Ez lenne a böjtnek a legfontosabb gyakorlati módszere - nem pedig az ettől, vagy attól való tartózkodás!
Ma böjt 2. vasárnapján egy asszony, egy kegyelemre szoruló könyörgése van előttünk. A vasárnap nevét adó zsoltárvers pedig így tanúskodik: *„Emlékezzél meg,*

*Uram, irgalmadról és kegyelmedről, mert azok*

*öröktől fogva vannak.”.* A zsoltáros sem magára mutogat, vagy hárít, meg se próbálja magyarázni a bizonyítványát, ő is tudja, hogy mit jelent könyörögni. Ha valaki könyörög, akkor igazi, mélységes alázatnak kell lennie a szívében és ezen kívül pedig semmi másnak, mint a reménységnek, hogy a másik fél irgalmas, kegyelmes. Az asszony – épp ezért a bizonyosság, hit miatt - nem szégyelli ott mindenki előtt kimondani, „igen Uram, olyan vagyok, mint egy kutya, érdemtelenül itt kuncsorgok a lábaidnál”. Nem jelképesen, szertartásosan borul le, hanem valóban a porig alázva önmagát.
Te testvérem, mikor könyörögtél így utoljára? Te mikor érezted, hogy valóban ilyen mélységes mélyen rászorulója vagy az Isten kegyelmének?
Ady Endre nagyon szépen fogalmazza meg ezt a ráébredést, hogy mit is jelent valójában hinni, bízni az Úr ki nem érdemelt kegyelmében a *Hiszek hitetlenül Istenben* című versében – most az első 3 versszakot hadd idézzem:

*Hiszek hitetlenül Istenben,*

*Mert hinni akarok,*

*Mert sohse volt úgy rászorulva*

*Sem élő, sem halott.*

*Szinte ömölnek tört szivemből*

*A keserű igék,*

*Melyek tavaly még holtak voltak,*

*Cifrázott semmiség.*

*Most minden-minden imává vált,*

*Most minden egy husáng,*

*Mely veri szívem, testem, lelkem*

*S mely kegyes szomjúság.*

Az Isten kegyelmére való mérhetetlen szomjúság - ez az, ami áthat ezen a versen és át kellene, hogy hassa a mi hitünket is. Szomjaznunk kellene a kegyelmet, olyan mérhetetlenül, hogy ne érdekeljen, hogy ki mit szól, hogy milyen világi tisztségünket, vagy megbecsültségünket kell hátra hagyjuk, hanem csakis ez. Sarkosan fogalmazva azt is mondhatnánk, hogy a legdurvább függőségnek kellene lennie az életünkben a Krisztus általi bűnbocsánatnak. Úgy kéne a Megváltó kegyelmétől függővé válnunk, ahogyan Jézus is mondta például a gyöngykereskedő példázatában: *„Amikor egy nagy értékű gyöngyre talál, elmegy, eladja mindenét, amije van, és megvásárolja azt.”*. Szomjazod te ennyire a bűneid bocsánatát? Látod magad ennyire elveszettnek, hogy őszinte szívvel kimond, hogy minden más elveszhet, csak az Isten irgalma maradjon meg?
Egyesek szeretik úgy magyarázni ezt az igét, mint azon kevés esetek egyikét, mikor Jézus alul marad a vitában és végül enged. Ha azonban figyelünk az igére, akkor észrevehetjük, hogy itt nincs vita helyzet. Jézus tesz egy ténymegállapítást arról, hogy mi az ő küldetése, illetve, hogy az asszony pogány. Ezekkel pedig az asszony teljes mértékben egyetért, gyakorlatilag annyit beszélnek meg, hogy az asszony helyzete még reménytelenebb, mint az elsőre tűnik. Jézus valójában tehát csak rákérdez, hogy ugye tudod, hogy semmilyen kötelezettségem, semmilyen számon kérhetőségem nincs abban, hogy segítsek neked, amire az asszony azt mondja, hogy „Igen, tudom, de én akkor is könyörgöm Uram, kegyelmezz!”.

Mintha a kisdiák könyörögne a tanárnak, hogy ne írja be a megérdemelt egyest, hanem hadd kaphasson ötöst. „Milyen alapon?” „Milyen jogon?” „Miért járna ez bárkinek is?”
Semmiért! Nem jár! Még talán mi is felhördülünk: „hogy nem sül le a bőr a képéről?”.
Az asszony épp azért tudja ezt megtenni, mert már lesült. Már leégett, porrá lett az öndicsőítése, az érvei, a féligazságai és nem maradt más ott benne, csak a Krisztusba vetett reménység. Ezt a mélységünket kellene nekünk is felismernünk a böjti úton. Ezt a kivert kutya érzést kellene átélnünk, hogy valójában nincs jog szerint mennyei hazánk és, hogy bizony micsoda kegyelem lenne már az is, ha csak néha-néha morzsákat kapnánk az Úr asztaláról. De a te mennyei Atyád nem csak néhány morzsával akarja jelezni neked, hogy még nem felejtett el téged, hanem Krisztust, az élő kenyeret érted adta, hogy a kegyelemre való éhségedben jól lakhass.
Nem jár, nem jogos, nem igazságos, de mégis az Úr azt ígéri elég ma és elég lesz az utolsó napon is nekünk az Ő kegyelme!

Mi még mindig szeretjük azt hinni, hogy meg kell, hogy valahogy meg tudjuk fizetni Istent. Szeretjük elhinni, hogy az időnk 10 százalékával, 1 százalékával, havi egy ezressel, vagy egy kedves tettel, valahogy viszonozhatjuk a szívességet, vagy az élő kenyérből kapott bőséges lakomát nem csak kifizetjük, hanem még egy kis borravalót is adtunk. Ezt azt önhittséget, ezt a hamis hitet kellene nekünk is elhagynunk és ha ezt megtennénk, akkor értenénk meg, hogy mit jelent, hogy RÁszorulók vagyunk. RÁ, azaz teljes mértékben Istenre szorulunk. Engedd meg te is magadnak legalább most böjtben úgy, ahogy az asszony tette, hogy lássák rajtad ezt a RÁszorultságot. Engedd meg magadnak, hogy megérthesd, hogy mint jelent, hogy egyszerre vagy koldus és gazdag. Engedd, hogy meglátszódjon az életeden, a tetteiden, a szavaidon, hogy Isten kegyelme nélkül éhező nincstelen vagy, Vele viszont áldott, akit bőségesen megtart és eltart az örök szeretetből fakadó irgalom. Ámen